寄題董宰讀書軒
作者：方大琮
朝代：宋

paragraphs: 坐衙彈琴和且平，退衙讀書鏘有聲。
琴聲書聲兩相和，和氣散作花滿城。
示知言游不可作，雅俗二者難兼行。
曩余不敏坐此處，軒窗塵土安有名。
堂前薇花寂寂笑，此殆文吏非書生。
君非異人何能爾，吏事不廢心轉清。
牒紛案聚判筆走，庭空吏散詩句成。
嘗聞歐公居夷陵，日討故牘繙研精。
金陵宰鄞政習禮，天津客已愁鵑鳴。
懷哉尹君志古道，請把此案爲商評。